钦定古今图书集成/明伦汇编/氏族典/第023卷 > 《廖用贤尚友录》 > 冯鲂
## 钦定古今图书集成/明伦汇编/氏族典/第023卷 > 《廖用贤尚友录》 > 冯鲂

按《后汉书冯鲂传》：“鲂字孝孙，南阳湖阳人也。王莽末，
四方溃畔，鲂乃聚宾客，招豪杰，作营壍，以待所归。光
武闻而嘉之。建武三年，征诣行在所，见于云台。拜虞
令。为政敢杀伐，以威信称。迁郏令。郏贼延褒等围县，
鲂力战连日，弩矢尽，城陷，鲂乃遁去，诣行在。帝知鲂
力战，嘉之曰：‘此健令也’。”十三年，迁魏郡太守。二十七
年，以高第入为太仆。中元元年，从东封岱宗，行卫尉
事，还为司空，赐爵关内侯。二年，使持节起原陵，更封
杨邑乡侯。永平四年，坐考陇西太守邓融听任奸吏，
策免，削爵土。六年，显宗幸鲁，复行卫尉事。七年，为执
金吾。十四年，诏复爵土。明年，东巡郡国，留鲂宿卫南
宫。建初三年，以老病乞身，肃宗许之。其冬为五更。元
和二年卒，时年八十六。